text: Hellere skat end besparelser 
  21 september 2010 kl. 16.52
  69 procent af danskerne vil hellere betale lidt mere i kommuneskat end at se sparekniven svunget over de kommunale kerneydelser. Det viser en ny meningsmåling lavet af Epinion for DR.
  Flertal: Drop skattestoppet  
  I dag fik 12 kommuner at vide, at de har lov til at hæve kommuneskatten med samlet 300 millioner kroner. Men hele 32 kommuner havde søgt om at hæve skatten med i alt 1,2 milliarder kroner.
  Havde det stået til danskerne, så havde kommunerne altså haft lov til at hæve skatten, så der ikke skulle skæres i de kommunale kerneydelser: Folkeskolen, børnehaver, vuggestuer og ældre.
   
  
  V vil bevare skattestoppet 
  Men det gør ikke indtryk på Venstres politiske ordfører.
   - Vi ønsker at bevare skattestoppet. Og så må borgerne jo diskutere med deres lokale politikere, om de laver de rigtige prioriteringer, siger Peter Christensen til DR Nyheder.
  
  Penge uden at spare 
  Han mener, at kommunerne under alle omstændigheder skal flytte ressourcer fra børn og unge-området til ældreområdet, fordi der kommer færre børn og flere ældre.
  - Kommunerne skal flytte penge fra skolerne til de ældre. Men det kan de også godt uden at sætte skatterne op, siger Venstres politiske ordfører.
  